સામાન્ય રસ્તાથી કૂવાનો કાંઠો થોડો ઊંચો! એટલે પગથિયાં કરેલાં હતા એને! નીચેની બાજુએ લૂગડાં ધોવા માટેના લાંબા-પહોળ પથ્થર મુકાયેલા હતા. એટલે અપોર બપોર કોઈને બે લૂગડાં છબછબાવવાં હોય તો ત્યાં આવી શકે! બે ઘુણિયા પાણી તગારામાં રેડીને એમાં ઊસ નાખીને લૂગડાંને પલાળીને બે ઘોકા મારી લેવાના! સાબુ અને પાઉડર અને બ્રશ જેવા તો સપના હતા ત્યારે તો! આ બધું તો તમે લઈ આવ્યા, નવા નવ લૂગડાં અને નવું નવું ધોવાનું! અમારે તો ચાર-પાંચ વાર ગજિયું લાયા વોઈએ તો એમાંથી એકાદ પહેરણ કે આંગડી સિવડાઈ લેવાની! વરહમાં બે જોડી લૂગડાં! તમારી જ્યમ સાંજ-સવાર જુદાં જુદાં પે’રીએ એવી સ્થિતિમાં અમે નહોતા ત્યારે તો!